**Més d’un centenar d’alumnes del Prat s’apropen a l’economia social, participant en 4 cooperatives escolars**

**Durant aquest curs escolar, s’han constituït cooperatives escolars a les escoles Joan Maragall, Bernat Metge i Mare de Déu del Carme, de les quals formen part un centenar d’alumnes de 5è de primària.**

**Aquest mes de febrer, les cooperatives escolars començaran a elaborar productes artesanals, que es posaran a la venda el mes de maig. Part dels fons recollits es destinaran a projectes solidaris de la ciutat, escollits pels propis alumnes.**

Un centenar d’alumnes de cinquè de primària del Prat de Llobregat estan aprenent aquest curs els principis i la dinàmica de funcionament de l’economia social i cooperativa. Participen en alguna de les 4 cooperatives escolars que s’han format aquest curs a les escoles Joan Maragall, Bernat Metge i Mare de Déu del Carme.

En aquests tres centres educatius, el projecte va arrencar el passat mes d’octubre i, durant el primer trimestre del curs escolar, se’n van desenvolupar les primeres fases, dedicades principalment al seu disseny i conceptualització. Però no va ser fins al passat 15 de gener que se’n va fer la presentació oficial. La tinent d’alcalde de Desenvolupament Econòmic, Marta Mayordomo, i la tinent d’alcalde d’Educació i Cultura, Pilar Eslava, respectivament, van lliurar simbòlicament el número de NIF de cada cooperativa als seus representants durant l’acte de presentació, celebrat a l’Auditori del Cèntric Espai Cultural.

Aquest curs escolar, l’escola Mare de Déu del Carme s’ha sumat per primera vegada al projecte i s’hi han constituït dues cooperatives sota els noms CT27 i MDC28, amb 27 i 28 alumnes, respectivament. L’Escola Joan Maragall ho fa per segon any consecutiu amb la cooperativa “Los trastos”, formada per 25 alumnes. En el cas del Bernat Metge, aquesta és la tercera edició i compta amb la cooperaiva “Love Planet”, integrada per 26 alumnes.

Les quatre cooperatives es dedicaran a la producció de productes artesanals. Aquest mes de febrer, començaran a elaborar-los i els posaran a la venda el mes de maig, destinant part dels seus beneficis a projectes socials de la ciutat, escollits pels propis alumnes.

**Un projecte per promoure els valors de l’economia social i treballar coneixements i habilitats**

L’Ajuntament del Prat, a través de les regidories de Desenvolupament Econòmic i Educació, va posar en marxa aquest projecte a principis del curs escolar 2017-2018 en el marc del programa [**“Cultura emprenedora a l’escola”**](https://www.diba.cat/es/web/cueme)de la Diputació de Barcelona.

El projecte de cooperatives escolars simula de la forma més real possible el procés de creació d’una cooperativa i vol apropar l’alumnat als valors del cooperativisme i l’economia social i solidària: la gestió democràtica, la participació voluntària i oberta, l’interès per la comunitat o la participació econòmica de les persones sòcies en un projecte comú.

Tot l’alumnat implicat són socis fundadors i sòcies fundadores de la cooperativa. El procés dura tot el curs i consta de diverses fases: la constitució i legalització de la cooperativa (escollint el seu nom, els seus representants, elaborant els estatuts, determinant el capital social...), el disseny dels elements gràfics, l’elecció del producte a elaborar, la seva venda i, finalment, la destinació d’una part dels beneficis a projectes socials de la ciutat.

Durant tot aquest procés, l’alumnat, no només desenvolupa competències formatives (lingüístiques, matemàtiques, digitals, artístiques...), sinó que també aprèn les característiques de l’economia social i solidària, que posa el benestar de les persones al centre enlloc del lucre i els beneficis.

**Entitats de l’economia social col·laboren amb les cooperatives escolars**

Les cooperatives escolars compten amb el suport i assessorament de diferents entitats de l’economia social del Prat. Durant el primer trimestre del curs escolar, han rebut assessorament de la Cooperativa Obrera de Viviendas, la cooperativa Cooufar i la cooperativa Som Connexió (que els han assessorat sobre com formar una cooperativa i triar el seu nom) i l’Empresa d’Inserció en disseny gràfic i multimèdia Immenta de l’Associació Saó Prat (per al disseny del seu logotip). A més, l’entitat de finances ètiques Fiare els assessorarà per si necessiten demanar un crèdit per elaborar els seus productes.

També es compta amb el suport de personal municipal, que treballa en projectes relacionats amb l’economia social i explica a l’alumnat les diferències entre les formes jurídiques de cooperativa i societat anònima, i els ajuden a pensar els preus per als seus productes.